DA kap Lesufi oor ‘rasseverdeling’‘n Skermskoot van Lesufi se twiet. Die DA het uitgevaar teen Panyaza Lesufi oor sy kritiek teen die Sol-Tech-kampus wat tans gebou word. Lesufi, LUR vir onderwys en jeugontwikkeling in Gauteng, het op Twitter reageer op ŉ foto van Vrydag se sooispitseremonie van die nuwe Sol-Tech-kampus wat in Monumentpark gebou word. “Ek haat rassisme wanneer ek dit sien. ŉ Rasgegronde instelling in ŉ nierassige samelewing sal nie slaag nie. Moet ons asseblief nie aan apartheid herinner nie,” het Lesufi getwiet. Die DA het Lesufi se jongste uitlatings oor Afrikaans ten sterkste veroordeel. “Die DA verwerp die veralgemening dat Afrikaans aan wit mense behoort. Ons glo ook nie in die etikettering van Afrikaans as die ‘taal van apartheid’ nie. Dit moet end kry,” het Refiloe Nt’sekhe, die DA se nasionale woordvoerder, gesê. Nt’sekhe het gesê die waarheid is dat Afrikaans die huistaal is van die meerderheid bruin Suid-Afrikaners, met meer as 77% van bruin Suid-Afrikaners wie se eerste taal Afrikaans is. “Die DA is sterk van mening dat moedertaalonderrig, hetsy in Afrikaans of een van ons tien ander inheemse tale, ŉ sleutel is tot ontwikkeling en dat leerders hul volle potensiaal bereik. Daar is geen plek vir ŉ rassetwis in ons onderwysstelsel nie. Gehalte-onderrig en moedertaalonderrig ly.” Lesufi moet sy pogings daarop fokus om die Gautengse onderwysstelsel te verbeter en die skep van broodnodige geleenthede vir almal om in hul moedertaal opgelei te word, en nie rasseverdeling aanhits nie. “Die LUR het voorheen sy vingers verbrand toe die Konstitusionele Hof in Julie 2018 teen hom bevind het in die Overvaal-saak. Die publiek is keelvol vir Lesufi se rassisme. Moedertaalonderrig gaan nie oor ras of kultuur nie, dit gaan oor gehalte-onderrig. “Lesufi, as staatsamptenaar, is verplig om dit te bevorder en ons doen ŉ beroep op hom om by alle taalgroepe betrokke te raak en moedertaalonderrig te bevorder, eerder as om dit te verag,” het Nt’sekhe gesê. Die Solidariteit Netwerk het Vrydag aangekondig dat die eerste studente in Januarie 2021 by die nuwe Sol-Tech-kampus verwelkom sal word. Die oprigting van die kampus is die eerste groot projek van opleidings- en werkprojekte van R4,5 miljard wat die Solidariteit Netwerk in die volgende vyf jaar gaan aanpak. Die volgende groot projek is die bou van die Akademia-kampus waar universiteitsopleiding van wêreldgehalte met Afrikaans as onderrigmedium aangebied gaan word.